CELEX: 32010R0892
Language: ro
Date: 2010-10-08
Title: Regulamentul (UE) nr. 892/2010 al Comisiei din 8 octombrie 2010 privind statutul anumitor produse în ceea ce privește aditivii furajeri care intră sub incidența Regulamentului (CE) nr. 1831/2003 al Parlamentului European și al Consiliului  Text cu relevanță pentru SEE

9.10.2010   
            
            
               RO
            
            
               Jurnalul Oficial al Uniunii Europene
            
            
               L 266/6
            
         REGULAMENTUL (UE) NR. 892/2010 AL COMISIEI
   din 8 octombrie 2010
   privind statutul anumitor produse în ceea ce privește aditivii furajeri care intră sub incidența Regulamentului (CE) nr. 1831/2003 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 2 alineatul (3),
   întrucât:
   
               (1)
            
            
               Este dificil de stabilit, pentru anumite substanțe, microorganisme sau preparate (denumite în continuare „produse”), dacă acestea constituie sau nu aditivi furajeri. Această incertitudine afectează anumite produse care sunt autorizate în calitate de aditivi furajeri și sunt incluse atât în Registrul aditivilor pentru hrana animalelor, cât și în Catalogul de materii prime pentru furaje prevăzut la articolul 24 din Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (2), anumite produse care nu sunt nici autorizate în calitate de aditivi furajeri, nici incluse în Catalogul de materii prime pentru furaje și anumite produse care sunt autorizate în calitate de aditivi furajeri, dar care ar putea fi incluse în Catalogul de materii prime pentru furaje în conformitate cu condițiile stabilite în Regulamentul (CE) nr. 767/2009.
            
         
               (2)
            
            
               Pentru a evita orice incoerență în tratarea acestor produse, pentru a facilita munca autorităților naționale de control competente și pentru a ușura sarcina părților interesate, în ceea ce privește anumite produse este necesară adoptarea unui regulament care să determine acele produse care nu constituie aditivi furajeri.
            
         
               (3)
            
            
               Pentru aceasta, trebuie luate în considerare toate caracteristicile produselor în cauză.
            
         
               (4)
            
            
               Pe baza unei comparații între caracteristicile produselor incluse în Registrul aditivilor pentru hrana animalelor, pe de o parte și produsele menționate în Catalogul de materii prime pentru furaje, pe de altă parte, se pot stabili mai multe criterii care să permită clasificarea acestor produse în calitate de materii prime pentru furaje, aditivi furajeri sau alte produse. Printre criteriile utile pentru această diferențiere se numără metoda de fabricare și de prelucrare, nivelul de standardizare, omogenizarea, puritatea, definiția chimică și modul de utilizare al produselor. Din motive de coerență, produsele cu proprietăți similare ar trebui să fie clasificate prin analogie. Produsele pentru care existau îndoieli în ceea ce privește calitatea lor de aditivi furajeri au făcut obiectul unei examinări bazate pe aceste criterii.
            
         
               (5)
            
            
               Pe baza acestei examinări, produsele enumerate în anexă nu ar trebui considerate ca fiind aditivi furajeri care intră sub incidența Regulamentului (CE) nr. 1831/2003.
            
         
               (6)
            
            
               În ceea ce privește etichetarea produselor care au fost autorizate în calitate de aditivi furajeri și cea a materiilor prime pentru furaje și a furajelor combinate care conțin aceste produse, ar trebui prevăzută o perioadă tranzitorie pentru a le permite operatorilor din sectorul hranei pentru animale să se adapteze. În plus, aceste produse ar trebui eliminate din Registrul aditivilor pentru hrana animalelor.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Substanțele, microorganismele și preparatele (denumite în continuare „produse”) menționate în anexă nu constituie aditivi furajeri care intră sub incidența Regulamentului (CE) nr. 1831/2003.
   Articolul 2
   Produsele enumerate în partea 1 a anexei nu mai sunt considerate ca fiind aditivi furajeri autorizați care intră sub incidența Regulamentului (CE) nr. 1831/2003.
   Articolul 3
   Produsele indicate în partea 1 a anexei, care sunt etichetate în calitate de aditivi furajeri și preamestecuri în conformitate cu Regulamentul (CE) nr. 1831/2003, pot fi în continuare introduse pe piață până la 9 octombrie 2013 și pot rămâne pe piață până la epuizarea stocurilor. Aceeași dispoziție se aplică materiilor prime pentru furaje sau furajelor combinate a căror etichetare menționează prezența acestor produse în calitate de aditivi furajeri în conformitate cu Regulamentul (CE) nr. 767/2009.
   Articolul 4
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 octombrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 268, 18.10.2003, p. 29.
   
      (2)  JO L 229, 1.9.2009, p. 1.
   
      ANEXĂ
      
         Produse care nu constituie aditivi furajeri intrând sub incidența Regulamentului (CE) nr. 1831/2003
      
      PARTEA 1
      
         Produse care au fost autorizate în calitate de aditivi furajeri
      
      
                  1.1.
               
               
                  Carbonat de calciu
               
            
                  1.2.
               
               
                  Dihidrogenortofosfat de sodiu
               
            
                  1.3.
               
               
                  Hidrogenortofosfat disodic
               
            
                  1.4.
               
               
                  Ortofosfat trisodic
               
            
                  1.5.
               
               
                  Sulfat de sodiu
               
            
                  1.6.
               
               
                  Tetrahidrogendiortofosfat de calciu
               
            
                  1.7.
               
               
                  Hidrogenortofosfat de calciu
               
            
                  1.8.
               
               
                  Difosfat tetrasodic
               
            
                  1.9.
               
               
                  Trifosfat pentasodic
               
            
                  1.10.
               
               
                  Difosfat dicalcic
               
            
                  1.11.
               
               
                  Sulfat de calciu, dihidratat
               
            
                  1.12.
               
               
                  Carbonat de sodiu
               
            
                  1.13.
               
               
                  Hidrogencarbonat de sodiu
               
            
                  1.14.
               
               
                  Săruri de sodiu, de potasiu și de calciu ale acizilor grași alimentari cu cel puțin patru atomi de carbon/stearați
               
            
                  1.15.
               
               
                  Monogliceride și digliceride ale acizilor grași cu cel puțin patru atomi de carbon
               
            
                  1.16.
               
               
                  Monogliceride și digliceride ale acizilor grași alimentari cu cel puțin patru atomi de carbon, esterificați cu următorii acizi: acetic, lactic, citric, tartaric, monoacetiltartaric și diacetiltartaric
               
            
                  1.17.
               
               
                  Glicerol
               
            
                  1.18.
               
               
                  Propan-1,2-diol
               
            
                  1.19.
               
               
                  Pectine
               
            PARTEA 2
      
         Produse care nu au fost autorizate în calitate de aditivi furajeri
      
      
                  2.1.
               
               
                  Clorură de potasiu
               
            
                  2.2.
               
               
                  Clorură de calciu
               
            
                  2.3.
               
               
                  Fosfat de calciu și de sodiu
               
            
                  2.4.
               
               
                  Fosfat de sodiu și de magneziu
               
            
                  2.5.
               
               
                  Metilsulfonilmetan (MSM)
               
            
                  2.6.
               
               
                  Caramel obișnuit
               
            
                  2.7.
               
               
                  Glucozamină, chitozamină [zahăr aminat (monozaharidă) făcând parte din structura polizaharidelor chitosan și chitină, produs, de exemplu, prin hidroliza exoscheletelor de crustacee sau de alte artropode sau prin fermentarea unei cereale precum porumbul sau grâul]
               
            
                  2.8.
               
               
                  Sulfat de condroitină (polizaharidă cu unități repetate compuse dintr-un zahăr aminat și din acid D-glucuronic; esterii sulfatați de condroitină sunt componente structurale importante ale cartilagiilor, tendoanelor și oaselor)
               
            
                  2.9.
               
               
                  Acid hialuronic [glucozaminoglican (polizaharidă) cu unități repetate compuse dintr-un zahăr aminat (N-acetil-D-glucozamină) și din acid D-glucuronic prezent în piele, în lichidul sinovial și în cordonul ombilical, produs, de exemplu, din țesuturi animale sau prin fermentație bacteriană]
               
            
                  2.10.
               
               
                  Praf de ouă (ouă uscate fără coji sau un amestec de albumină uscată și de gălbenuș uscat)
               
            
                  2.11.
               
               
                  Lactuloză [dizaharidă (4-O-D-galactopiranosil-D-fructoză) obținută din lactoză prin izomerizarea glucozei în fructoză; este prezentă în mod natural în lapte și în produsele lactate supuse unui tratament termic]
               
            
                  2.12.
               
               
                  Steroli vegetali (fitosterolii sunt o grupă de alcooli steroizi, prezenți în mod natural în plante în cantități mici și prezentându-se sub formă de steroli liberi sau esterificați cu acizi grași)
               
            
                  2.13.
               
               
                  Făină din flori de crăiță (făină măcinată din flori uscate de Tagetes sp)
               
            
                  2.14.
               
               
                  Făină din ardei roșu (făină măcinată din fructe uscate de Capsicum sp)
               
            
                  2.15.
               
               
                  Suspensie sau făină din Chlorella (suspensie din Chlorella sp vie în apă sau făină uscată și măcinată din Chlorella sp)
               
            
                  2.16.
               
               
                  Făină din alge (făină uscată și măcinată din microalge precum Schizochytrium sp., ale căror celule au fost inactivate)
               
            
                  2.17.
               
               
                  Produse și subproduse de fermentație [materii prime pentru furaje fermentate după inactivarea microorganismului fermentativ și subproduse de fermentație (subproduse de fermentație solidă sau lichidă, uscate și măcinate), după extragerea componentei active sau a activității și inactivarea microorganismului, produsul nepăstrând decât un conținut (conținuturi) rezidual(e) al(e) componentei (componentelor) active sau al(e) activității]